b'\n_START_ARTICLE_\nGudmund Skjeldal\n_START_SECTION_\nFaglig arbeid og karriere\n_START_PARAGRAPH_\nSkjeldal er cand.philol. med hovedfag i id\xc3\xa9historie fra Universitetet i Oslo i 2001, hvor han skrev oppgaven, Med Gud for augo. Ei anna lesing av Arne Garborgs roman \xc2\xabFred\xc2\xbb. Han har tidligere tatt grunnfag i pedagogikk (1993), psykologi (1994) og nordisk (2000), ogs\xc3\xa5 dette ved Universitetet i Oslo._NEWLINE_Fra 2001 var han l\xc3\xa6rervikar ved Oslo katedralskole, Foss videreg\xc3\xa5ende skole og Berg videreg\xc3\xa5ende skole. Han tok praktisk-pedagogisk utdannelse som deltidsstudent og ble ferdig i 2004._NEWLINE_Han gav i 2005 ut boken om broren, langrennl\xc3\xb8peren Kristen Skjeldal, Den siste langrennaren \xe2\x80\x93 ei historie om Kristen Skjeldal og sn\xc3\xb8. Fra 2006 ble han fast ansatt som lektor ved Berg videreg\xc3\xa5ende skole, og han var leder for klimakampanjen \xc2\xabHvit vinter\xc2\xbb i 2007\xe2\x80\x932008. Det oppdraget kombinerte han med en ny bok, Fallande sn\xc3\xb8 \xe2\x80\x93 den norske klimautfordringa. I skole\xc3\xa5ret 2009-2010 var han l\xc3\xa6rer ved Bjerke videreg\xc3\xa5ende skole. Han har siden lagt mer vekt p\xc3\xa5 forfatterskapet og arbeid som litteraturanmelder for diverse aviser. Han utga i 2012 en biografi om Nordahl Grieg, Diktaren i bombeflyet. I 2017 kom Wimbledon - der graset er gr\xc3\xb8nast, om tennis.\n_START_SECTION_\nLangrenn\n_START_PARAGRAPH_\nHan er ogs\xc3\xa5 tidligere landslagsl\xc3\xb8per i langrenn. Hans beste plassering i verdenscupsammenheng er en andreplass p\xc3\xa5 femmila i Holmenkollen mars 1993. Han er ogs\xc3\xa5 norgesmester i stafett to ganger, i 1991 og 1997. I 1991 delte han seieren i Skarverennet\xc2\xa0med sin bror Kristen. Skjeldal representerte Bulken IL p\xc3\xa5 Voss.'